Banský Studenec

Banský Studenec je obec na Slovensku v okrese Banská Štiavnica. (Do roku 1948 slovenský názov Kolpachy; nemecký Ko[h]lbach alebo Goldbach, maďarsky do roku 1892 Tópatak, potom Kolpach.)

Obec, história 
Chotár je hornatina, ktorú tvoria rozličné druhy andezitov a ich pyroklastiká. Okolie obce je odlesnené, priľahlé lesy sú dubové, jedľové a bukové. Stred obce sa nachádza v nadmorskej výške 585 m, chotár 490-882 m.

Prvýkrát sa obec spomína v roku 1266. Historické názvy: roku 1266 Kulpah, 1773 Kolpachy, 1948 Banský Studenec. V roku 1352 patrila mestu Banská Štiavnica, neskoršie komore a lesnému eráru. Od roku 1730 sú v obci dve vodné nádrže. Veľký Kolpašský tajch bol dokončený 1730 a  Malý Kolpašský tajch v roku 1763. Voda z tajchov sa viedla aj cez jedinečný akvadukt pre prechod ponad železničnú trať v Kysihýbli, do úpravárenských zariadení pri bývalej šachte František v Banskej Štiavnici.

V roku 1715 mala obec 18 domácností, 1828 tu bolo 66 domov a 398 obyvateľov. Zaoberali sa prevažne hutníctvom.

Kultúra, šport a zaujímavosti 

 Veľké Kolpašské (Studenské) jazero je druhým najväčším tajchom (umelým jazerom stredného Slovenska) a obľúbeným letným rekreačným strediskom turistov, bicyklistov a chatárov. (Kúpanie psov zakázané).
Od roku 2014 je tajch strediskom Štiavnického kros triatlonu, ktorý je zároveň majstrovstvami Slovenska v tomto športe. Kros triatlon je šport zahŕňajúci tri disciplíny: plávanie, horskú cyklistiku a beh a to v prírodných podmienkach: 1 km plávanie (v tajchu), 25 km jazda na bicykli v horskom teréne a 8 km beh v členitom teréne. Práve v okolí Štiavnice má tento šport tradíciu, keď v roku 1992 sa uskutočnil prvý kros triatlon v Európe na Richňave.
 Okrem pamiatok priamo v obci je súčasťou obce aj osada Kysihýbel, v ktorej sa nachádza Arborétum Kysihýbeľ. Od roku 1814 bolo školským majetkom Baníckej a lesníckej akadémie v Banskej Štiavnici (od 1836 aj sídlom ich správy) a aj v súčasnosti je tu školský lesný závod Strednej odbornej školy lesníckej v Banskej Štiavnici.  
 Školské lesy sa v roku 2018 podieľali na obnovení náučného chodníka Kysihýbel. Dĺžka chodníka je 6 km s celkovým prevýšením 150 m. Na 14-tich zastávkach sú informačné tabule s popisom jednotlivých stanovíšť. Prechod okružného chodníka, ktorý začína na odbočke do Kysihýbla pri arborétu, trvá približne 3 hodiny. 
 Železničná zastávka Banský Studenec (pri zástavke 3 náučného chodníka), na trati mládeže Banská Štiavnica - Hronská Dúbrava má unikátnu budovu, plne v súlade s okolitou prírodou.
 Zástavka 5 náučného chodníka Séchyho jazero je v súčasnosti už len zaniknuté leknové jazierko pri Széchyho prameni, ktorý je vzdialený 1,1 km od centra Kysihýbla (horáreň).  Po ceste od horárne smerom na sever (po Kolpašskom okruhu) k podchodu popod železnicu je vidieť štyri ďalšie vodné nádrže, z ktorých je v dobrom stave tá najväčšia na severe. Po prejdení popod trať treba vystúpať asi 50 výškových metrov po lesnej ceste k Séchyho jazierku, ktoré je 536 m n.m.
 Na trase náučného chodníka (zástavka 9), asi 1 km juhovýchodne od osady Kysihýbel smerom na Banský Studenec sa nachádza vzácna technická pamiatka UNESCO - podzemný kameňolom nazývaný aj ako Diery alebo Barlangy. [1]
 V Kysihýbli je jedinečný akvadukt pre prechod Kolpšského potoka ponad bývalú železničnú trať.
 Studenec je východiskom viacerých značkovaných turistických trás do okolia.
 Kemping za dedinou, nad jazerom je na ceste smerom k Domu seniorov Vitalita (do roku 2012 chata firmy Dinas).
Okrem Barborskej cesty, ktorá sa dá prejsť aj peši je v blízkosti viacero cyklistických trás.

 Na území obce je prírodná rezervácia Gajdošovo.

Pamiatky 
Pozri aj samostatný článok Zoznam (piatich) kultúrnych pamiatok v obci Banský Studenec.

Veľké a Malé Kolpašské (Studenské) jazero (tajch).
 Séchyho jazero - vodná nádrž 4(+2) v časti Kysihýbel - technika; dobudované v roku 1883. 

 Rímskokatolícky kostol Premenenia Pána, jednoloďová pôvodne baroková stavba s polkruhovo ukončeným presbytériom a predstavanou drevenou vežou z rokov 1743-1745. Interiér je zaklenutý valenou lunetovou klenbou. Oltár je neskorobarokový z polovice 18. storočia. Jedná sa o stĺpovú architektúru s centrálnym obrazom Premenenie Pána a bočnými sochami sv. Petra a Pavla. V kostole sa ďalej nachádza voľne zavesený obraz Panny Márie so sv. Annou z 19. storočia. Stavba má hladké fasády, okná lode sú v tvare horizontálnych elíps. Obraz Navštívenia Panny Márie z kostola  bol pôvodne jednou zo šiestich tabúľ krídlového hlavného oltára v kostole svätej Kataríny v Banskej Štiavnici. Obraz v roku 1506 namaľoval vysoko cenený majster M.S.. V kostole bol pravdepodobne ukrytý pred Turkami. V súčasnej dobe sa obraz nachádza v Maďarskej národnej galérii v Budapešti. 
 V polovici 19. storočia dali Kolpašania z peňazí za zvonenie na pohreboch a z milodarov postaviť pri kostole štvorcovú drevenú zvonica, dnes nazývanú pitvorec. Do zvonice boli prenesené tri zvony z kostolnej veže. Dva najväčšie zvony boli zrekvirované koncom prvej svetovej vojny, ostal len umieračik odliaty v roku 1626. Ten ukradol neznámy páchateľ v sedemdesiatych rokoch minulého storočia.
 Kaplnka sv. Jána Nepomuckého stojaca v hornej polovici obce bola postavená na mieste pôvodnej drevenej kaplnky, ktorú dala postaviť v roku 1882 bezdetná vdova Mária Króner z Kolpách. V testamente venovala 5 ha lúk na udržiavanie kaplnky. Nová murovaná kaplnka s novým oltárom a sochou patróna z polovice 20. storočia bola postavená z milodarov veriacich.

Príroda a prírodné pamiatky 

 Kataster Banský Studenec je súčasťou chránenej krajinnej oblasti Štiavnické vrchy,
 je obkolesený chráneným Územím európskeho významu Skalka 9 715 ha (e.č. SKUEV0266), s najvyšším vrchom Skalka (882 m n. m.) ležiacim severo-východne od centra. Na sever je vrch Strela (840 m n. m.) a severo-západným smerom (nad tajchom) Anderloch (810 m n. m.). 
 Gajdošovo je prírodná rezervácia (18 ha), ktorá sa nachádza na hranici katastrálneho územia obce Banský Studenec a KÚ Babiná. Je vzdialená 3,3 km od centra (autobusová stanica Banský Studenec, pri mestskom úrade a kostole) po Rudnej magistrále (červená značka, stúpanie 106 metrov). 
 Pokračovaním po Rudnej magistrále je vzdialené 4,9 km sedlo Veterná (665 m n. m.), z ktorého je vidieť južne prírodná rezervácia Holý vrch, avšak cesta do blízkosti jeho vrcholu už nie je po Rudnej magistrále.
 Pokiaľ Skalka (882 m n. m.)  aj Anderloch (810 m n. m.) sú relatívne blízko (2 km vzdušná vzdialenosť) sú Strela (840 m n. m.) a Tri kamene (861 m n. m) severným smerom vzdialené približne dvojnásobne a sú dosiahnuteľné Barborskou cestou (zelená značka) asi po 6 kilometroch (sedlo Volárska medzi nimi je vzdialená 1:45 minút). Južným smerom  Barborskou cestou je Svätý Anton (1:10 minút).
 Chránený areál Arborétum Kysihýbeľ je vzdialený Barborskou cestou (polovica po štátnej ceste) 3,4 km.
 Po modrej značke smerov na juh je obec Žibritov vzdialený 8,5 km.
 Caz Svätý Anton a následne cyklomagistrálou číslo 032 – Turčiansko – Kremnicko – Štiavnická cez Prenčov je do obce Badaň 24,2 km. Podobne ďaleko (22,5 km) je to aj po Cyklomagistrála Dr. Téryho (č 052) cez Štiavnicu a popri Počúvadle do Badane. Je možné túto cyklotúru absolvovať celú ako okruh, treba sa však pripraviť na prevýšenie okolo 800 metrov a trvanie okolo 5 hodín. Pre menej zdatných je lepší kratší Kolpašský okruh (Kysihýbel, Banská Belá, Jegištôlňa, Banská Štiavnica), ktorý má celý 22,2 km ale dá sa skrátiť aj na 10 km vrátením sa z Kysihýbla cyklocestou 8532.

Referencie

Externé odkazy 
 Oficiálne stránky obce
Na turistickej mape
 Najkrajší kraj- turistické atrakcie v obci

 
Obce okresu Banská Štiavnica
Turistická značkovaná trasa číslo 0804